*Kollár Árpád*

**Homoktengeri**

fekszem a napon, homokba fúrom a kezem,

meleg van, izzadok, nem fáj semmi sem,

mint egy szelet kenyéren, átsüt a bőrömön a nap,

homokba fúrom a fejem, homokba hát a lábam,

homokba süppedek, mintha nehéz paplan alá,

mintha bunkerben, mintha sötét szobában,

a homokban csak én meg én vagyok,

csak hínár van, csak csigák, csak rákok és homok,

partra dobott a tenger a nagy vihar után,

csak fúrom magam, süppedek tovább és tovább,

homokféreg vagyok, bányász és vakond,

a homok alatt, a homok alatt én már jó helyen vagyok.